
Parlamentul  României

Camera  Deputaţilor

Comisia pentru industrii si servicii
Bucureşti, 19.04.2011                     Nr.23/364/2010


AVIZ

asupra propunerii legislative privind recuperarea şi reciclarea ambalajelor şi deşeurilor de ambalaje de băuturi 


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru administraţie publică, amenajarea teritoriului şi echilibru ecologic, cu propunerea legislativă privind recuperarea şi reciclarea ambalajelor şi deşeurilor de ambalaje de băuturi,  transmisă cu adresa nr.P.L.x814 din 29 noiembrie 2010, înregistrată sub nr.23/364 din 2 decembrie 2010.



Propunerea legislativă are ca obiect de reglementare îmbunătăţirea cadrului juridic existent pentru eficientizarea procesului de colectare, recuperare şi reciclare a ambalajelor de băuturi, cu introducerea unui circuit special pentru deşeurile de ambalaje de băuturi în raport de care se instituie o garanţie specifică, având la bază modelul aplicat în unele state ale Uniunii Europene, în scopul atingerii unui nivel ridicat de protecţie a mediului şi a sănătăţii umane, corelat cu facilitarea funcţionării pieţei interne pentru recuperarea în vederea valorificării acestora. 



Propunerea legislativă a fost respinsă de Senat în şedinţa din 24               noiembrie 2010.



Consiliul Legislativ a avizat favorabil propunerea legislativă cu avizul nr.689/03.06.2010, cu observaţii şi propuneri care nu au fost însuşite de iniţiator.



Prin adresa nr.2363/09.09.2010 Guvernul nu susţine această propunere legislativă.



Membrii comisiei au dezbătut proiectul de lege în şedinţele din 08.02.2011, 29.03.2011, 12. şi 19.04.2011. 

În urma dezbaterilor, membrii comisiei au hotărât cu majoritate de voturi, să avizeze favorabil propunerea legislativă privind recuperarea şi reciclarea ambalajelor şi deşeurilor de ambalaje de băuturi, cu amendamente admise, prevăzute în anexă.
 

Prin obiectul şi conţinutul său, propunerea legislativă face parte din categoria legilor ordinare.


Potrivit art.75 alin. (1) din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

Expert parlamentar,

Dr. Maria Cristina Bălănescu                         

 ANEXĂ

A M E N D A M E N T E    A D M I S E

la propunerea legislativă privind recuperarea şi reciclarea ambalajelor şi deşeurilor de ambalaje de băuturi 
	Nr.

crt.
	Textul propunerii legislative privind recuperarea şi reciclarea ambalajelor şi deşeurilor de ambalaje de băuturi 

	Amendamente admise
(Comisia pentru industrii şi servicii)
	Motivaţie


	0
	1
	2
	3

	1.
	
	Articol unic- Se aprobă propunerea legislativă privind recuperarea şi reciclarea ambalajelor şi deşeurilor de ambalaje de băuturi, cu următoarele modificări şi completări:


	

	2.
	Titlul Legii

LEGE 

privind recuperarea şi reciclarea ambalajelor şi deşeurilor de ambalaje de băuturi 

	1.Titlul legii va avea următorul cuprins:

LEGE 

privind recuperarea şi reciclarea ambalajelor pentru băuturi şi deşeurilor de ambalaje pentru băuturi 

	Pentru o exprimare corectă.

	  3.
	Art.1.- (1) Obiectul prezentei legi îl constituie eficientizarea procesului de recuperare şi reciclare a ambalajelor şi deşeurilor de ambalaje aflate pe teritoriul României.
	2. Alineatul (1) al articolului 1 devine art.1 cu următorul cuprins:

Art.1.- Prezenta lege are ca scop  eficientizarea procesului de recuperare şi reciclare a ambalajelor pentru băuturi şi deşeurilor de ambalaje pentru băuturi.
	Pentru corelare cu titlul, claritate şi prevederea definiţiilor într-un articol distinct.

	  4.
	Art.1.- (2) In sensul prezentei legi, înţelesul unor termeni este următorul:

1. ambalaje – bunuri produse din orice material pentru prelucrarea, protecţia, manipularea, livrarea şi prezentarea de mărfuri, de la resurse naturale până la produsul prelucrat, şi care se predau de la producător la comerciant, sau la consumatorul final;

2. ambalaje de vânzare – ambalaje care sunt oferite la unitatea de vânzare către consumatorul final;

3. ambalaje de băuturi- ambalaje închise destinate băuturilor şi alimentelor sub formă lichidă;
4. ambalaje de folosinţă îndelungată – ambalaje care după utilizare pot fi folosite în acelaşi scop;
5. ambalaje golite – ambalaje al căror conţinut este golit, în conformitate cu reglementările în vigoare;

6. comerciant – persoana fizică sau juridică care pune în circulaţie ambalaje şi mărfuri ambalate, indiferent de etapa de comerţ, inclusiv comerţul de gros şi de distribuţie;
7. consumator final – persoana fizică sau juridică care nu vinde mai departe marfa în forma în care i-a fost livrată;
8. echipament automat de plată – echipament destinat acceptării ambalajelor de băuturi şi eliberării unui tichet valoric sau unei sume de bani în schimbul acestora; 
9. producător – producătorul de bunuri care foloseşte pentru împachetare ambalaje.


	3. Alineatul (2) al articolului 1 devine art.2 cu următorul cuprins:

Art.2.- Pentru aplicarea  prezentei legi, termenii şi expresiile de mai jos semnifică după cum urmează:

a) ambalaj – orice obiect, indiferent de materialul din care este confectionat ori de natura acestuia, destinat retinerii, protejarii, manipularii, distributiei si prezentarii produselor, de la materii prime la produse procesate, de la producator pâna la utilizator sau consumator. Obiectul nereturnabil destinat acelorasi scopuri este, de asemenea, considerat ambalaj;
b) ambalaje de băuturi- ambalaje închise destinate băuturilor şi alimentelor sub formă lichidă;

c) ambalaj reutilizabil - ambalaj refolosit pentru acelasi scop, a carui returnare de catre consumator ori comerciant este asigurata de plata unei sume-sistem depozit, prin reachizitionare sau altfel;

d) comerciant – persoana fizică sau juridică care pune în circulaţie ambalaje şi mărfuri ambalate, indiferent de etapa de comerţ, inclusiv comerţul de gros şi de distribuţie;
e) consumator final – persoana fizică sau juridică care nu vinde mai departe marfa în forma în care i-a fost livrată;

f) echipament automat de plată – echipament destinat acceptării ambalajelor de băuturi şi eliberării unui tichet valoric sau unei sume de bani în schimbul acestora; 
g) operatori economici - referitor la ambalaje, înseamna furnizorii de materiale de ambalare, producatorii de ambalaje si produse ambalate, importatorii, comerciantii, distribuitorii, autoritatile publice si organizaţiile neguvernamentale;
h) producător – producătorul de bunuri care foloseşte pentru împachetare ambalaje.


	In acord cu punctul 3 şi conform art.49 alin.(1) din Legea nr.24/2000, republicată. S-au preluat definiţiile „ambalajului”, „ambalajului reutilizabil” şi al „operatorului” din HG nr. 621 din 23 iunie 2005 privind gestionarea ambalajelor si a deseurilor de ambalaje.


	  5.
	Art.2 – (1) Operatorii economici, persoane juridice române, care se încadrează în definiţiile de la art.1 alin.(2) sunt responsabili pentru deşeurile generate de ambalajele  pe care le introduc pe piaţa naţională, astfel:

a) operatorii economici care introduc primii pe piaţă produse ambalate sunt responsabili pentru deşeurile generate de ambalajele primare, secundare şi terţiare folosite pentru ambalarea produselor lor;

b) operatorii economici care supra-ambalează produse ambalate individual în vederea revânzării/redistribuirii sunt responsabili pentru deşeurile generate de ambalajele secundare şi terţiare pe care le introduc pe piaţă.

(2) Operatorii economici prevăzuţi la alin. (1) au obligaţia să îndeplinească atât obiectivele anuale globale, cât şi cele pentru fiecare tip de material prevăzute în Hotărârea Guvernului nr. 621/2005 privind gestionarea ambalajelor şi a deşeurilor de ambalaje, aplicate la cantităţile de ambalaje primare şi respectiv secundare şi terţiare, în limita cantităţilor din fiecare tip de material introduse pe piaţa naţională, respectiv pentru care au preluat responsabilitatea.  

(3) Operatorii economici care achiziţionează direct produse ambalate şi/sau ambalaje de la operatori economici prevăzuţi la alin. (1), precum şi operatori economici care comercializează produse în structuri de vânzare cu suprafaţa mare, stabilite conform Ordonanţei Guvernului nr. 99/2000 privind comercializarea produselor şi serviciilor de piaţă, republicată în Monitorul Oficial al României, Partea I, nr. 603 din 31 august 2007, republicată, cu modificările şi completările ulterioare, au obligaţia ca în termen de 12 luni de la intrarea în vigoare a prezentei legi,  să se asigure că produsele comercializate sunt incluse într-un sistem individual de preluare a ambalajelor/deşeurilor de ambalaje sau într-un sistem de transfer de responsabilitate, potrivit legii.

(4) Producătorul sau comerciantul care pune în circulaţie pentru prima oară bunuri împachetate în ambalaje de vânzare, trebuie să se afilieze la unul din sistemele de colectare, potrivit legii, în vederea asigurării recuperării ambalajelor folosite la vânzare.  

(5)  Transferul de responsabilitate privind raportarea şi colectarea materialelor de ambalare, în sensul definiţiilor de la art.1  alin.(2), se aplică de-a lungul lanţului comercial de la producător sau comerciant până la operatorul care vinde sau transferă aceste elemente către consumatorul final. 


	4. Articolul 2 devine art.3 şi va avea următorul cuprins:

Art.3 – (1) La introducerea pe piaţă a ambalajelor şi a deşeurilor de ambalaje prevăzute la art.1 sunt responsabili următorii operatori economici:

a) operatorii economici care introduc primii pe piaţă produse ambalate sunt responsabili pentru deşeurile generate de ambalajele primare, secundare şi terţiare folosite pentru ambalarea produselor lor;

b) operatorii economici care supra-ambalează produse ambalate individual în vederea revânzării/redistribuirii sunt responsabili pentru deşeurile generate de ambalajele secundare şi terţiare pe care le introduc pe piaţă.

(2) Operatorii economici prevăzuţi la alin. (1) au obligaţia să îndeplinească atât obiectivele anuale globale, cât şi cele pentru fiecare tip de material prevăzute în Hotărârea Guvernului nr. 621/2005 privind gestionarea ambalajelor şi a deşeurilor de ambalaje cu modificările şi completările ulterioare, aplicate la cantităţile de ambalaje primare şi respectiv secundare şi terţiare, în limita cantităţilor din fiecare tip de material introduse pe piaţa naţională, respectiv pentru care au preluat responsabilitatea.  

(3) Operatorii economici care achiziţionează direct produse ambalate şi/sau ambalaje de la operatori economici prevăzuţi la alin. (1), precum şi operatori economici care comercializează produse în structuri de vânzare cu suprafaţa mare, prevăzute la art.4 lit.n) din Ordonanţa Guvernului nr. 99/2000 privind comercializarea produselor şi serviciilor de piaţă, republicată, cu modificările şi completările ulterioare, au obligaţia ca în termen de 12 luni de la intrarea în vigoare a prezentei legi,  să se asigure că produsele comercializate sunt incluse într-un sistem individual de preluare a ambalajelor/deşeurilor de ambalaje sau într-un sistem de transfer de responsabilitate, potrivit legii.

(4) Producătorul sau comerciantul care pune în circulaţie pentru prima dată bunuri împachetate în ambalaje de vânzare, trebuie să se afilieze la unul din sistemele de colectare, potrivit legii, în vederea asigurării recuperării ambalajelor folosite la vânzare.  

(5) Transferul de responsabilitate privind raportarea şi colectarea materialelor de ambalare, în sensul definiţiilor de la art.1  alin.(2), se aplică de-a lungul lanţului comercial de la producător sau comerciant până la operatorul care vinde sau transferă aceste elemente către consumatorul final. 


	Pentru rigoarea redactării, prevederea modificărilor ulterioare şi pentru claritate. 

	  6.
	Art.3 – (1) În vederea colectării ambalajelor de băuturi, se instituie o garanţie aplicabilă numai ambalajelor de băuturi.

(2) Comercianţii care pun în circulaţie ambalaje de băuturi de unică folosinţă sau de folosinţă îndelungată sunt obligaţi să reţină de la cumpărătorii lor, o garanţie aplicată per tip de ambalaj, astfel:

1. 0.50 lei, pentru ambalajele de băuturi cu un volum de umplere de la 0,1 litru la 1 litru;

2. 1 leu, pentru ambalajele de băuturi cu un volum de umplere mai mare de 1 litru.

(3) Garanţia se reţine la vânzarea produsului în acest tip de ambalaj, fiind încasată pe lanţul producător, consumator final.

(4) Producătorii şi comercianţii sunt obligaţi să marcheze lizibil şi vizibil garanţia obligatorie care se reţine, pe ambalajele de băuturi, înainte de punerea lor în circulaţie. 

(5)  Garanţia se restituie la returnarea ambalajului. Fără o returnare a ambalajului nu este admisă returnarea garanţiei. La vânzarea acestor produse prin echipamente automate de vânzare,  comerciantul este obligat să asigure returnarea şi restituirea garanţiei, prin mijloace şi echipamente speciale de plată, amplasate la o distanţă adecvată faţă de automatele de vânzare. 

(6) Ambalajele de băuturi recuperate se predau către operatorii economici autorizaţi şi înregistraţi în sistemul de colectare şi reciclare naţională, în vederea valorificării materialelor reciclabile. 

(7)  Prevederile alin. (1)-(6) se aplică următoarelor ambalaje de băuturi:

1. bere şi băuturi mixate cu bere;

2. apă minerală, plată, de izvor, de masă şi toate tipurile de apă potabilă;

3. băuturi răcoritoare carbonatate şi necarbonatate, inclusiv cele naturale;

4. băuturi alcoolice de orice fel;

5. orice alte tipuri de băuturi sau alimente lichide destinate consumului alimentar, ambalate în ambalaje de băuturi care îşi pot păstra forma după golire.


	5. Articolul 3 devine art.4 şi va avea următorul cuprins:

Art.4 – (1) În vederea colectării ambalajelor pentru băuturi, se instituie o garanţie aplicabilă numai ambalajelor de băuturi.

(2) Comercianţii care pun în circulaţie ambalaje pentru băuturi de unică folosinţă sau reutilizabile sunt obligaţi să reţină de la cumpărătorii lor, o garanţie aplicată per tip de ambalaj, ce va fi stabilită prin hotărâre de Guvern în termen de 60 de zile de la publicarea prezentei legi.
(3) Garanţia se reţine la vânzarea produsului în acest tip de ambalaj, fiind încasată pe lanţul producător, consumator final.

(4) Producătorii şi comercianţii sunt obligaţi să marcheze lizibil şi vizibil garanţia obligatorie care se reţine, pe ambalajele pentru băuturi, înainte de punerea lor în circulaţie. 

(5)  Garanţia se restituie la returnarea ambalajului. Fără o returnare a ambalajului nu este admisă returnarea garanţiei. 
(6) Ambalajele pentru băuturi recuperate se predau către operatorii economici autorizaţi şi înregistraţi în sistemul de colectare şi reciclare naţională, în vederea valorificării materialelor reciclabile. 

(7)  Prevederile alin. (1)-(6) se aplică ambalajelor folosite pentru:

a) bere şi băuturi mixate cu bere;

b) apă minerală, plată, de izvor, de masă şi pentru toate tipurile de apă potabilă;

c) băuturi răcoritoare carbonatate şi necarbonatate, inclusiv cele naturale;

d)  băuturi alcoolice de orice fel;

e) orice alte tipuri de băuturi sau alimente lichide destinate consumului alimentar, ambalate în ambalaje pentru băuturi care îşi păstrează forma după golire, şi se stabilesc prin hotărâre de Guvern.


	Pentru a da posibilitatea Guvernului ca în urma unei analize a preţurilor, să stabilească cuantumul garanţiei, pentru claritate, în acord cu propunerile anterioare şi pentru a putea ulterior, în funcţie de necesităţi să se aplice legea şi altor tipuri de ambalaje de băuturi sau alimente în stare lichidă. 


	 7.
	Art. 4 –(1) În aplicarea prevederilor art. 3, circuitul pentru colectarea garanţiei pentru ambalajele de băuturi este următorul:

a) producătorul sau comerciantul care introduce prima oară pe piaţă ambalajele de băuturi, declară lunar către Fondul pentru mediu, numărul de ambalaje ce va fi introdus pe piaţă în luna următoare şi plăteşte garanţia aferentă acestora către Fondul pentru mediu, după depunerea declaraţiei de introducere pe piaţă, dar nu mai târziu de sfârşitul lunii ulterioare celei care face obiectul declaraţiei, conform prevederilor din prezenta lege privind cuantumul garanţiei şi modalitatea de plată şi de restituire a acesteia; 

b) Administraţia Fondului pentru mediu verifică şi validează declaraţiile prevăzute la lit. a); 

c) orice operator economic care intră ulterior pe fluxul comercial, între operatorul care a introdus ambalajele pe piaţă şi consumatorul final,  preia automat atât obligaţia plăţii garanţiei către furnizor, cât şi pe cea a încasării ei de la client sau de la alt operator sau consumator final;

d) consumatorul final este obligat să plătească garanţia pentru ambalaj către operatorul economic de la care achiziţionează produsul ambalat şi poate recupera această garanţie de la operatorii autorizaţi să colecteze aceste ambalaje.

(2) Ambalajele de băuturi se colectează, după cum urmează:

a) direct la operatorul economic care a vândut către consumatorul  final produsul ambalat, dacă acesta se încadrează în categoria acelora care sunt obligaţi să asigure colectarea;

b) la oricare operator economic care este înscris în sistemul de colectare de ambalaje.

(3) Rambursarea garanţiei se efectuează, după cum urmează:
 a) pentru operatorii economici, în momentul transferului/vânzării ambalajului sau produsului ambalat către alt operator economic;

b) pentru consumatorul final, la predarea ambalajului către:

      - operatorul economic cu activitate de vânzare, în schimbul unui tichet valoric valabil pentru achiziţionare de la operatorul respectiv, sau a unei sume de bani; 

     - centrul de colectare, în schimbul unei sume de bani.      

(4) Recuperarea ambalajelor de băuturi şi restituirea garanţiei se poate efectua şi cu ajutorul echipamentelor automate de plată.


	6. Articolul 4 devine art.5 şi va avea următorul cuprins:

Art. 5 –(1) În aplicarea prevederilor art. 4, circuitul pentru colectarea garanţiei pentru ambalajele pentru băuturi este următorul:

a) producătorul sau comerciantul care introduce prima dată pe piaţă ambalajele pentru băuturi, declară lunar către Fondul pentru mediu, numărul de ambalaje ce va fi introdus pe piaţă în luna următoare şi plăteşte garanţia aferentă acestora către Fondul pentru mediu, după depunerea declaraţiei de introducere pe piaţă, dar nu mai târziu de sfârşitul lunii ulterioare celei care face obiectul declaraţiei, conform prevederilor din prezenta lege privind cuantumul garanţiei şi modalitatea de plată şi de restituire a acesteia; 

Nemodificat.
Nemodificat.
Nemodificat.
(2) Ambalajele pentru băuturi se colectează, după cum urmează:

Nemodificat.
Nemodificat.
(4) Recuperarea ambalajelor pentru băuturi şi restituirea garanţiei se poate efectua şi cu ajutorul echipamentelor automate de plată.


	In acord cu propunerile anterioare.

	  8.
	Art.5 – Operatorii economici care comercializează către consumatorul final băuturi ambalate în ambalaje de băuturi, sunt obligaţi ca în termen de 12 luni de la intrarea în vigoare a prezentei legi să amenajeze spaţii corespunzătoare pentru colectarea deşeurilor şi/sau reciclarea de ambalaje de băuturi.


	7. Articolul 5 devine art.6 şi va avea următorul cuprins:

Art.6– Operatorii economici care comercializează către consumatorul final băuturi ambalate în ambalaje pentru băuturi, sunt obligaţi ca în termen de 12 luni de la intrarea în vigoare a prezentei legi să amenajeze spaţii corespunzătoare pentru colectarea deşeurilor şi/sau reciclarea de ambalaje pentru băuturi.


	In acord cu propunerile anterioare.

	  9.
	Art.6  - (1) Operatorii economici care activează în zona de comerţ cu amănuntul sau de gros, care deţin suprafeţe de vânzare mai mari de 1000 mp/magazin/spaţiu de vânzare sau mai mari de 2000 mp per total suprafaţă de vânzare la nivel de organizaţie economică şi care vând către consumatorul final băuturi ambalate în ambalaje de băuturi, sunt obligaţi ca în termen de 12 luni de la intrarea în vigoare a prezentei legi să se doteze cu echipamente de colectare şi de compactare a ambalajelor de băuturi care să permită consumatorilor finali depunerea ambalajelor şi rambursarea garanţei prevăzute la art.3.

(2) - Operatorii economici constituiţi în baza art.7 din Ordonanţa de urgenţă a Guvernului nr.16/2001 privind gestionarea deşeurilor industriale reciclabile, republicată, cu modificările şi completările ulterioare, sunt obligaţi ca în termen de maxim 12 luni de la intrarea în vigoare a prezentei legi să asigure centre de colectare a ambalajelor în număr suficient pentru a asigura colectarea  corespunzătoare la nivel naţional, cu rambursarea garanţiei percepute per ambalaj. 


	8. Articolul 6 devine art.7 şi va avea următorul cuprins:

Art.7  - (1) Operatorii economici care activează în zona de comerţ cu amănuntul sau de gros, care deţin suprafeţe de vânzare mai mari de 1000 mp/magazin/spaţiu de vânzare sau mai mari de 2000 mp per total suprafaţă de vânzare la nivel de operator economic şi care vând către consumatorul final băuturi ambalate în ambalaje pentru băuturi, sunt obligaţi ca în termen de 12 luni de la intrarea în vigoare a prezentei legi să se doteze cu echipamente de colectare şi de compactare a ambalajelor de băuturi care să permită în locaţia proprie, consumatorilor finali depunerea ambalajelor şi rambursarea garanţei prevăzute la art.4.

(2) - Operatorii economici definiţi la art.2 alin.(2) lit.g care colectează deşeuri de ambalaje, autorităţile administraţiei publice locale şi instituţiile subordonate cu atribuţii în colectarea deşeurilor de ambalaje, conform legii, sunt obligaţi ca în termen de maxim 12 luni de la intrarea în vigoare a prezentei legi să asigure centre de colectare a ambalajelor în număr suficient pentru a asigura colectarea  corespunzătoare la nivel naţional, cu rambursarea garanţiei percepute per ambalaj. 


	In acord cu propunerile anterioare, prevederea denumirii uzuale şi pentru claritate.

Pentru prevederea tuturor operatorilor cu atribuţii în domeniu conform OUG nr.78/2000 privind regimul deşeurilor, HG nr. 621 din 23 iunie 2005 privind gestionarea ambalajelor si a deseurilor de ambalaje şi Legii serviciilor comunitare de utilităţi publice nr. 51/2006 şi a legislaţiei secundare în domeniu. .


	  10.
	Art.7.- Pentru reciclarea ambalajelor şi deşeurilor de ambalaje, întreprinzătorii se pot constitui în asociaţii sau în parteneriate publice - private cu autorităţile administraţiei publice locale, cu societăţile de salubrizare şi transport şi cu firmele specializate în reciclare.

	9. Articolul 7 devine art.8 şi va avea următorul cuprins:

Art.8.- Pentru reciclarea ambalajelor şi deşeurilor de ambalaje, întreprinzătorii se pot constitui în asociaţii sau în parteneriate publice - private conform legii.
	In acord cu propunerile anterioare şi cu legislaţia în materie.

	  11.
	Art.8.- Autorităţile administraţiei publice locale, în baza art.49 din Ordonanţa de urgenţă a Guvernului nr.78/2000 privind regimul deşeurilor, aprobată cu modificări şi completări prin Legea nr.426/2001, cu modificările şi completările ulterioare, sunt obligate să asigure strategii şi programe proprii pentru gestionarea ambalajelor şi deşeurilor de ambalaje, colaborând în acest sens cu operatorii economici prevăzuţi la art.2 şi cu agenţii colectori şi valorificatori constituiţi în baza legii, şi să asigure informarea şi publicitatea prin mijloace adecvate a locuitorilor din localitatea respectivă.

	10. Articolul 8 devine art.9 şi va avea următorul cuprins:

Art.9.- Obligaţiile autorităţilor  administraţiei publice locale, prevăzute la art.49 din Ordonanţa de urgenţă a Guvernului nr.78/2000 privind regimul deşeurilor, aprobată cu modificări şi completări prin Legea nr.426/2001, cu modificările şi completările ulterioare, se aplică în mod corespunzător şi cu privire la categoriile de deşeuri prevăzute la art.1.

	In acord cu propunerile anterioare şi cu legislaţia în materie.

	  12.
	Art.9.- Autorităţile administraţiei publice centrale şi locale acordă facilităţi centrelor de colectare, precum şi întreprinzătorilor, privind:

a) achiziţiile de terenuri;

b) accesul la infrastructură;

c) accesul la utilităţi.


	11. Articolul 9 devine art.10 şi va avea următorul cuprins:

Art.10.- Autorităţile administraţiei publice centrale şi locale acordă operatorilor economici care au ca obiect de activitate recuperarea şi reciclarea deşeurilor de ambalaje prevăzute la art.1, facilităţi constând în:

a) achiziţiile de terenuri;

b) accesul la infrastructură;

c) accesul la utilităţi.


	Pentru claritate.

	  13.
	Art.10.- Nerespectarea prevederilor art.2 - art.8 se sancţionează potrivit legii.
      
	12. Articolul 10 devine art.11 şi va avea următorul cuprins:

Art.11.- (1) Constituie contravenţii şi se sancţionează după cum urmează:

a) nerespectarea prevederilor art.4 alin.(2) şi alin.(6), cu amendă de la 100 lei la 500 lei pentru persoane fizice, respectiv cu amendă de la 2500 lei la 5000 lei pentru persoane juridice;

b) nerespectarea prevederilor art.4 alin.(4), art.5 alin.(1) lit.c) şi d) şi art.9 cu amendă de la 1.500 lei la 2.500 lei;

c) nerespectarea prevederilor art.5 alin.(2)-(4) şi art.10 cu amendă de la 2.500 lei la 5.000 lei;

d) nerespectarea prevederilor art.4 alin.(3) şi alin.(5) cu amendă de la 3.000 lei la 6.000 lei;

e) nerespectarea prevederilor art.5 alin.(1) lit.a) şi b) şi art.9 cu amendă de la 4.000 lei la 8.000 lei;

f) nerespectarea prevederilor art.3,  art.6 şi art.7 cu amendă de la 10.000 lei la 20.000 lei.

(2) Constatarea contravenţiilor şi aplicarea sancţiunilor se fac de către personalul anume împuternicit din cadrul Gărzii Naţionale de Mediu.

(3) Dispoziţiile referitoare la contravenţii prevăzute la alin.(1) şi (2), se completează cu prevederile Ordonanţei Guvernului nr.2/2002 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.  


	Pentru prevederea sancţiunilor aplicate obligaţiilor a căror nerespectare atrage regimul sancţionatoriu, prin trimitere la textele respective, corelat cu limitele prevăzute pentru contravenţii de legislaţia în vigoare. 

	  14.
	Art.11.-(1) In termen de trei luni de la publicarea prezentei legi, Guvernul, la propunerea Ministerului Mediului şi Pădurilor, va adopta normele de aplicare a prevederilor prezentei legi, prin care se vor specifica cel puţin următoarele:

a) relaţiile de subordonare între participanţii la activităţile de colectare, reciclare şi valorificare a deşeurilor de ambalaje – operatorii economici, agenţii colectori şi valorificatori, persoanele fizice şi autorităţile administraţiei publice locale;

b)  circuitul financiar al sumelor colectate, modalităţile de rambursare şi documentaţia folosită;

c) modalităţile şi criteriile de amenajare a spaţiilor de colectare şi reciclare a deşeurilor de ambalaje;

d) modalităţile de evidenţiere a fondurilor rezultate din diferenţa dintre încasările la vânzare şi plăţile efectuate pe deşeurile de ambalaje colectate şi care vor fi destinate colectării, reciclării şi valorificării tipurilor de deşeuri prevăzute la art.2 din prezenta lege;

e) modalităţile de asigurare a unor fonduri suplimentare pentru situaţiile când un agent economic colectează o cantitate mai mare de deşeuri de ambalaje decât cea rezultată din vânzarea propriilor ambalaje;

f) obligaţiile operatorilor economici privind raportarea lunară, trimestrială sau anuală;

g) responsabilităţile în urmărirea întregului proces de colectare, reciclare şi valorificare şi condiţiile şi modalităţile de organizare a colectării şi distribuţia zonală a centrelor de colectare;

h)  creşterea ţintelor de ţară privind deşeurile de ambalaje, în scopul stimulării colectării acestora, inclusiv a celor existente în mediu.

(2) Prezenta lege intră în vigoare la împlinirea termenului de 6 luni de la publicarea ei în Monitorul Oficial al României, Partea I. 

(3) La data intrării în vigoare a prezentei legi orice dispoziţie contrară se abrogă.


	13. Articolul 11 devine art.12 şi art.13 care vor avea următorul cuprins:

Art.13.-In termen de 3 luni de la data intrării în vigoare a  prezentei legi, Ministerul Mediului şi Pădurilor, va elabora norme metodologice de aplicare a acesteia,  care vor fi aprobate prin Hotărâre de Guvern şi care vor specifica cel puţin următoarele:

Nemodificat.

Art.12.- Prezenta lege intră în vigoare în termen de 6 luni de la data publicării în Monitorul Oficial al României. 


	Potrivit exigenţelor de tehnică legislativă, normele metodologice urmează adoptării actului normativ. Ca atare acest articol este spart în două articole distincte. 


PREŞEDINTE,

Iulian Iancu

Expert parlamentar,

Dr. Maria Cristina Bălănescu

